Minstens 10 dood ná bus omslaanDie ongelukstoneel. Foto: Verskaf Minstens tien mense is dood en talle ander beseer nadat ŉ bus Donderdag in die vroeë oggendure naby Beaufort-Wes in die Wes-Kaap omgeslaan het. Kenny Africa, hoof van die verkeersdepartement in die Wes-Kaap, het aan Maroela Media gesê die ongeluk het omstreeks 02:00 op die R61 gebeur. In dié stadium is die oorsaak van die ongeluk nog nie bekend nie. “Die bus het omgeslaan, maar dit is nie duidelik hoe dit gebeur het nie. Ons weet nie of die bestuurder dalk moeg was en of daar iets fout gegaan het met die bus nie. Die bestuurder kan nie onthou wat gebeur het nie,” sê Africa. Minstens tien mense het in die ongeluk gesterf en ongeveer 30 mense is beseer. Africa sê die finale getal beseerdes sal eers later bevestig kan word aangesien nooddienste steeds op die toneel besig is. Die bus was van Kaapstad na die Oos-Kaap onderweg toe die ongeluk gebeur het. Die polisie ondersoek die voorval.